"Die Winkelplaas woning is 'n T- vormige gebou met 'n lang asimmetriese front vanweë die buitekamer wat voorheen 'n plaaswinkel was. Dit is luidens dr. Frans Hansen en wyle dr. Mary Alexander Cook se gesaghebbende werk oor die Ou Kaapse geboue van weleer, Early Buildings at the Cape, A.A. Balkema, 1980, (deesdae uit druk).
Die endgewels is reguit met geronde bopunte en die besonder smal voorgewel, met die datum 1835 daarin gegrafeer, is in 'n holbol-ontwerp. Teen die binnekant van die stoepmuur is 'n ou geboude stoepbank, waarskynlik die oorspronklike.
Die huis staan op 'n gedeelte van die plaas Buffelsdrift en is geleë teen die heuwelhang. Van die stoep kan 'n mens oor die hele omgewing kyk.
Winkelplaas stasie was destyds 'n miernes van bedrywighede. Makadas het byna 'n uur lank daar gestaan sodat goedere op- en afgelaai kon word selfs die druiwe wat op Worcester gepars moes word.
Isak en Emmie du Toit het 'n kafee op die stasie gehad en sy was bekend vir die lekker melktert wat sy gebak en daar verkoop het.
Menigmaal was die lorrie stukkend. Dan het hy eenvoudig sy span van 8 donkies voor die lorrie ingespan al het die melk daardie dag 'n bietjie laat op die dorp aangekom.
Oom Thys de Vries, vader van die skrywer Abraham H. de Vries, het die poskar twee keer per week gery wanneer die possak met Makadas gekom het. Abraham besit die grond langsaan, en sy huis is 'n paar jaar ná Winkelplaas se woning gebou.
In Oom Thys se dae was die posaflewering 'n hele middag se gesellige verkeer tussen die boere. Hy het dan die pos tot op vier verskillende aflaaipunte geneem die eerste by Stoffel Dikbeen en daar vandaan verder op tot by Van Zylsdamme."